पाथीभरा राष्ट्रिय भलिबल अर्को साता
उच्च स्थानमा खेल पर्यटन प्रवर्द्धन गर्ने उद्देश्यले वैशाख २२ देखि ताप्लेजुङको मैवाखोला साँघुस्थित नारायणी माविको मैदानमा तेस्रो पाथीभरा राष्ट्रिय पुरुष भलिबल प्रतियोगिता हुने भएको छ । पाँच दिने प्रतियोगिताको तयारी पूरा भएको आयोजकले समितिले जनाएको छ । 
सुनसरी — उच्च स्थानमा खेल पर्यटन प्रवर्द्धन गर्ने उद्देश्यले वैशाख २२ देखि ताप्लेजुङको मैवाखोला साँघुस्थित नारायणी माविको मैदानमा तेस्रो पाथीभरा राष्ट्रिय पुरुष भलिबल प्रतियोगिता हुने भएको छ । पाँच दिने प्रतियोगिताको तयारी पूरा भएको आयोजकले समितिले जनाएको छ । प्रतियोगिता संयोजक दिवस चोङबाङ लिम्बुले प्रतियोगिताको तयारी पूरा भएको बताए । ताप्लेजुङबाट प्रतिनिधित्व गर्ने सांसद टंक आङबुहाङ र होमकुमारी साँवालगायतको उपस्थितिमा भएको कार्यक्रममा लालीगुराँसको राजधानी तीनजुरे–मिल्के–जलजलेको काखमा रहेको मैवाखोला गाउँलाई ‘हाइअल्टिच्युट स्पोर्ट्स भिलेज’ को रूपमा विकास गर्ने उद्देश्यले नियमित राष्ट्रिय भलिबल प्रतियोगिता हुँदै आएको जनाइएको थियो । साँघुस्थित जलजले क्लब, ढुंगेसाँघुस्थित मैवाखोला क्लब र फाकुम्बाको न्यु पाथीभरा क्लबको संयुक्त आयोजनामा प्रतियोगिता हुन लागेको हो । संयोजक लिम्बुले भने, ‘खेलकुदको माध्यमबाट आफ्नो जिल्ला र गाउँपालिकाको पर्यटकीय स्थलको प्रचारप्रसार र प्रवर्द्धन गर्नु मुख्य उद्देश्य छ ।’ मैवाखोला गाउँपालिका राष्ट्रपति विद्यादेवी भण्डारी र स्वर्गीय मदन भण्डारीको पुर्ख्यौली घर भएको ठाउँ हो ।प्रतियोगितामा सातै प्रदेशका टिम, तीन विभागीय आर्मी, पुलिस, एपीएफ र विश्वविद्यालयको टिम गरी ११ टिमले प्रतिस्पर्धा गर्ने छन् । लिगकम नकआउटको आधारमा खेलाइने प्रतियोगिता विजेताले ३ लाख ५१ हजार ५ सय ५ रुपैयाँ र उपविजेताले १ लाख ७६ हजार २ सय ५१ रुपैयाँ प्राप्त गर्ने छन् । सेमिफाइनलिस्ट पराजितले समान ५० हजार पाउने छन् । सर्वोत्कृष्ट खेलाडीले १५ हजार, विधागत उत्कृष्टले जनही ७ हजार रुपैयाँ पाउने छन् । विजेतालाई दिइने सबै पुरस्कार ताप्लेजुङ घर भई काठमाडौंमा बस्दै आएका बलबहादुर तामाङ, ईश्वरी पौडेल र रमेश बरालले प्रायोजन गरेका हुन् ।स्थानीय लोक सांस्कृतिक कार्यक्रमसमेत हुने प्रतियोगितामा अफिसियल, रेफ्री, खेलाडी, संचारकर्मी, कलाकार र अन्य अतिथिका लागि होमस्टे व्यवस्था गरेको प्रचार संयोजक पदम सुब्बाले बताए ।मैवाखोला गाउँपालिकाको व्यवस्थापन, मैवा खोला समाज काठमाडौंको सहव्यवस्थापन, राष्ट्रिय खेलकुद परिषदको सहयोग र नेपाल भलिबल संघ र ताप्लेजुङ जिल्ला भलिबल संघको प्राविधिक सहयोगमा हुने प्रतियोगिताको अनुमानित खर्च ३६ लाख ५६ हजार रुपैयाँको छ ।